Nizami yurdunda keçirilən Novruz şənliyində universitetin kollektivi fərəhlə iştirak edib – Gəncə Dövlət Universiteti
Nizami yurdunda keçirilən Novruz şənliyində universitetin kollektivi fərəhlə iştirak edib
Nizami yurdunda böyük coşqu ilə qeyd edilən Novruz şənliyində Gəncə Dövlət Universitetinin müəllim və tələbə kollektivi fəal iştirak edib.
Gəncə Şəhər İcra Hakimiyyətinin başçısı Niyazi Bayramov, Türkiyənin baş konsulu Zeki Öztürk, Gürcüstanın baş konsulu Mamuka Balavadze, eləcə də şəhərin idarə, təşkilat və müəssisə kollektivlərinin iştirak etdiyi ümumşəhər tədbiri Heydər Əliyev Park-Komplakesində təşkil olunub.
Ulu Öndərin abidəsinin önündən başlayaraq Zəfər tağınadək olan ərazidə şəhərin ayrı-ayrı idarə, təşkilat və müəssisələri, həmçinin Gəncə Dövlət Universiteti öz pavilyonları ilə təmsil olunub.
Əvvəlcə qonaqları müdrik el ağsaqqalı Dədə Qorqud salamlayıb, onlara xeyir-dua verib, həmrəylik rəmzi olan odu iştirakçılara təqdim edib və Novruz tonqalı alovlandırılıb. Yazın müjdəçisi – Bahar qız yurdumuza Novruzun gəldiyini xəbər verib.
Gəncənin tarixi şəxsiyyətləri Məhsəti Gəncəvinin, Nizami Gəncəvinin, Cavad xanın obrazları canlandırılıb. Onlar insanları humanizmə, doğruluğa, düzgünlüyə və ədalətə səsləyiblər. Cavad xan el igidlərinə şanlı keçmişimizi xatırladıb. Hər kəsi Azərbaycanın bütövlüyü və inkişafı uğrunda həmrəy olmağa çağırıb. Meydanda bəzədilən çadırlar önündə Məhsəti Gəncəvinin ədəbi İrfan məclisi qurulub. Xaqani Şirvani, Qətran Təbrizi, Nizami Gəncəvi, Məhsəti Gəncəvi, Mirzə Şəfi Vazeh və Nigar Rəfibəylinin əsərlərindən nümunələr səsləndirilib.
Bayram şənliyində Gəncə Dövlət Universitetinin təmsil olunduğu pavilyon iştirakşılar tərəfindən maraqla qarşılanıb. Universitetin pavilyonunda növbənöv plovlar milli geyimli tələbələr tərəfindən qonaqlara təqdim olunub.
“STARTUP HƏFTƏSİ” keçirilib	Gəncə Dövlət Universitetində Novruz şənliyi coşqu ilə keçirilib